Okresná prokuratúra Martin 
Vajanského nám. 1, 036 80 Martin 1 	

Sp. zn. : 2 Pv 421/12/5506	Martin, 8.1.2013
EEČ : 2-40-30-2013

U Z N E S E N I E

Trestná vec:	obvinený XXXXX 
Zločin:	Vydieranie podľa § 189 odsek 1, odsek 2 písmeno b Trestného zákona číslo 300/2005 Zbierky zákonov v znení zákona číslo 313/2011 Zbierky zákonov

Rozhodol: 	prokurátorka Okresnej prokuratúry Martin
Podľa § 215 odsek 1 písmeno a Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
že dňa XXXXX, okolo 18.00 hod., v XXXXX nútil svoju matku XXXXX, nar. XXXXX, bytom XXXXX, XXXXX aby mu bozkávala nohy tak, že ju udieral po tele rukami zovretými v päste kričiac, že ju bude biť dovtedy, pokiaľ mu nebude nohy bozkávať, čo poškodená urobila zo strachu pred ním, obvinený od konania upustil potom, čo sa poškodenej XXXXX podarilo z bytu ujsť na chodbu, odkiaľ zavolala pomoc.
lebo je nepochybné, že sa nestal skutok, pre ktorý sa vedie trestné stíhanie
Odôvodnenie:
            Vyšetrovateľ PZ OO PZ, OVK XXXXX uznesením pod ČVS: XXXXX podľa § 199 ods. 1 Tr. por. začal trestné stíhanie  a súčasne podľa § 206 ods. 1 Tr. por. vzniesol obvinenie XXXXX, nar. XXXXX v Martine, pre zločin vydierania podľa § 189 ods. 2, ods. 2 písm. b/ Tr. zák. a to na základe trestného oznámenia XXXXX.
Dokazovanie v predmetnej trestnej veci bolo vykonané v nasledovnom rozsahu:
Obvinený XXXXX využil svoje zákonné právo a odoprel vypovedať.
Poškodená XXXXX taktiež využila svoje zákonné právo odoprieť výpoveď. 
V priebehu vyšetrovania vzhľadom na pochybnosti o duševnom stave obvineného, boli do konania, na základe príkazu sudcu pre prípravné konanie OS XXXXX XXXXX pribratí znalci z odboru psychiatrie, ktorí vo vypracovanom znaleckom posudku uviedli, že u obvineného bola v minulosti diagnostikovaná duševná choroba - nediferencovaná schizofrénia, pričom v čase spáchania  skutku a ani v čase znaleckého dokazovania  neboli prítomné známky recidívy psychotickej poruchy. Osobnosť obvineného je abnormne štrukturovaná  na báze ľahkej mozgovej dysfunkcie s prejavmi mierneho intelektového zaostávania, s nerozvinutím vyšších citov, s anetickými, disociálnymi a emočne nestabilnými črtami so zvýšenou dráždivosťou a eretickými stavmi s neadekvátnym impulzívnym agresívnym správaním prevažne centrovaným voči matke. Obvinený chápe zmysel trestného konania, v čase činu mohol rozpoznať protiprávnosť konania, jeho ovládacie schopnosti boli znížené v malej forenzne nepodstatnej miere. Znalci navrhli pokračovať v ochrannej psychiatrickej liečbe ambulantnou formou.
Podľa § 189 ods. 1, ods. 2 písm. b) Tr. zák. sa zločinu vydierania dopustí ten, kto iného násilím, hrozbou násilia alebo hrozbou inej ťažkej ujmy núti, aby niečo konal, opomenul alebo trpel a tento čin spácha na chránenej osobe.
Na vyvodenie trestno-právnej zodpovednosti páchateľa pre trestný čin je potrebné, aby konanie páchateľa kumulatívne napĺňalo všetky zákonné znaky skutkovej podstaty predmetného prečinu, t.j. formálne znaky (subjekt, subjektívna stránka, objekt, objektívna stránka), ako aj materiálny znak (závažnosť).
V súlade s ust. § 2 ods. 12 Tr. por. vyhodnotiac vyššie uvedené dôkazy uvádzam, že, vzhľadom na existujúcu dôkaznú situáciu je potrebné konštatovať, že skutok, pre ktorý sa  vedie trestné stíhanie, sa nestal.
Podľa § 215 ods. 1 písm. a) Tr. por. prokurátor zastaví trestné stíhanie, ak je nepochybné, že sa nestal skutok, pre ktorý sa vedie trestne stíhanie.
	Vzhľadom na vyššie uvedené skutočnosti bolo potrebné rozhodnúť tak, ako je to uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Nora Podoláková
prokurátorka